ДИРЕКТИВА 2008/17/ЕО ИА КОМИСИЯТА
от 19 февруари 2008 година
за изменение на някои приложения към директиви 86/362/ЕИО, 86/363/ЕИО и 90/642/ЕИО на Съвета по отношение на максимално допустимите граници на остатъчни вещества от ацефат, ацетамиприд, ацибензолар-S-метил, алдрин, беналаксил, беномил, карбендазим, хлормекат, хлороталонил, хлорпирифос, клофентезин, цифлутрин, циперметрин, циромазин, диелдрин, диметоат, дитиокарбамати, есфенвалерат, фамоксадон, фенхексамид, фенитротион, фенвалерат, глифозат, индоксакарб, ламбда-цихалотрин, мепанипирим, металаксил-М, метидатион, метоксифенозид, пиметрозин, пираклостробин пириметанил, спироксамин, тиаклоприд, тиофанат-метил и трифлоксистробин
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 86/362/ЕИО на Съвета от 24 юли 1986 г. относно определянето на максимални количества на остатъци от пестициди във и върху зърнените култури (1), и по-специално член 10 от нея,
като взе предвид Директива 86/363/ЕИО на Съвета от 24 юли 1986 г. относно определянето на максимални количества на остатъци от пестициди във и върху храните от животински произход (2), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (3), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (4), и по-специално член 4, параграф 1, буква е) от нея,
като има предвид, че:
(1)
Съгласно разпоредбите на Директива 91/414/ЕИО разрешенията за употреба на продукти за растителна защита върху определени култури са отговорност на държавите-членки. Такива разрешения трябва да се основават на оценката на въздействието върху човешкото здраве и здравето на животните и последиците за околната среда. При тази оценка трябва да се имат предвид елементи, към които спадат излагането на операторите и наблюдателите, последствията за земната, водната и въздушната среда, както и въздействието върху хората и животните посредством консумацията на остатъчни вещества в обработените култури.
(2)
Максимално допустимите граници на остатъчни вещества (МДГОВ) отразяват използването на минимални количества пестициди, необходими за ефективна защита на растенията, прилагани по начин, при който количеството остатъчни вещества е възможно най-малко и токсикологично допустимо, особено що се отнася до прогнозирания хранителен прием.
(3)
МДГОВ за пестициди, попадащи в обхвата на директиви 90/642/ЕИО, 86/363/ЕИО и 86/362/ЕИО, ще бъдат държани под наблюдение и могат да бъдат изменени, за да се вземат предвид нови или променени употреби. На Комисията беше съобщена информация относно нови или променени употреби, която следва да доведе до изменения в границите на остатъчни вещества от ацефат, ацетамиприд, ацибензолар-S-метил, алдрин, беналаксил, беномил, карбендазим, хлормекат, хлороталонил, хлорпирифос, клофентезин, цифлутрин, циперметрин, циромазин, диелдрин, диметоат, дитиокарбамати, есфенвалерат, фамоксадон, фенхексамид, фенитротион, фенвалерат, глифозат, индоксакарб, ламбда-цихалотрин, мепанипирим, металаксил-М, метидатион, метоксифенозид, пиметрозин, пираклостробин, пириметанил, спироксамин, тиаклоприд, тиофанат-метил и трифлоксистробин.
(4)
Излагането на потребителите в продължение на целия им живот на пестицидите, които се разглеждат от настоящата директива, посредством хранителни продукти, които могат да съдържат остатъчни вещества от тези пестициди, беше разгледано и оценено в съответствие с използваните в Общността процедури и практики, като са взети предвид насоките, публикувани от Световната здравна организация (5). На базата на тези анализи и оценки, МДГОВ за тези пестициди следва да бъдат установени по начин, който гарантира, че допустимата дневна доза не е надвишена.
(5)
Остра референтна доза (ОРД) бе установена за ацефат, ацетамиприд, карбендазим, хлормекат, хлороталонил, хлорпирифос, цифлутрин, циперметрин, циромазин, диелдрин, диметоат, есфенвалерат, фамоксадон, фенитротион, индоксакарб, ламбда-цихалотрин, мепанипирим, металаксил-М, метидатион, метоксифенозид, пиметрозин, пираклостробин, тиаклоприд, тиофанат-метил. Интензивното излагане на потребителите чрез всеки от тези хранителни продукти, които могат да съдържат остатъци от тези пестициди, беше разгледано и оценено съгласно действащите понастоящем в Общността процедури и практики, като са взети предвид насоките, публикувани от Световната здравна организация. Предвид бяха взети и становищата на Научния комитет по растенията (НКР), и по-специално насоките и препоръките по отношение на защитата на потребителите от третирани с пестициди хранителни продукти (6). Въз основа на оценката на хранителния прием, МДГОВ за тези пестициди следва да бъдат определени така, че да се гарантира, че ОРД няма да бъде надвишена. Що се отнася до другите вещества, една оценка на наличната информация показа, че не се изисква ОРД и че следователно краткосрочна оценка не е необходима.
(6)
Когато разрешената употреба на препарати за защита на растенията не води до доловими количества на остатъчни вещества от пестициди във или върху хранителните продукти, или когато е налице неразрешена употреба, както и при разрешена употреба от държава-членка, без да са били представени необходимите данни, или когато употреба в трети страни, която води до остатъчни вещества във или върху хранителни продукти, които могат да попаднат на пазара на Общността, не е подкрепена с подобни необходими данни, МДГОВ следва да бъдат установени на по-ниската граница на аналитично определяне.
(7)
Установяването или изменението на временни МДГОВ на равнище на Общността не пречи на държавите-членки да определят временни МДГОВ за ацетамиприд, ацибензолар-S-метил, фамоксадон, фенамифос, глифозат, индоксакарб, мепанипирим, метоксифенозид, пиметрозин, пираклостробин, тиаклоприд и трифлоксистробин в съответствие с член 4, параграф 1, буква е) от Директива 91/414/ЕИО и приложение VI към посочената директива. Счита се, че за определяне на последващите употреби на тези субстанции е достатъчен период от четири години. След това временните МДГОВ на Общността следва да станат окончателни.
(8)
Следователно е необходимо изменение на МДГОВ, установени с директиви 86/362/ЕИО, 86/363/ЕИО и 90/642/ЕИО, за да се осигури подходящо наблюдение и контрол върху употребата на съответните продукти за растителна защита и за да се защитят потребителите. Уместно е, когато МДГОВ вече са определени в приложенията към посочените директиви, те да бъдат изменени. Когато МДГОВ все още не са определени, е уместно те да бъдат установени за пръв път.
(9)
В рамките на Световната търговска организация търговските партньори на Общността са консултирани, при необходимост, за новите МДГОВ и техните становища са взети предвид.
(10)
Следователно Директиви 86/362/ЕИО, 86/363/ЕИО и 90/642/ЕИО следва да бъдат съответно изменени.
(11)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Директива 86/362/ЕИО се изменя в съответствие с приложение I към настоящата директива.
Член 2
Директива 86/363/ЕИО се изменя в съответствие с приложение II към настоящата директива.
Член 3
Директива 90/642/ЕИО се изменя в съответствие с приложение III към настоящата директива.
Член 4
Държавите-членки приемат и публикуват, най-късно до 14 септември 2008 г., законовите, подзаконовите и административните разпоредби, необходими, за да се съобразят с настоящата директива. Те съобщават незабавно на Комисията текста на тези разпоредби и предоставят таблица на съответствието между тези разпоредби и настоящата директива.
Те прилагат тези разпоредби, считано от 15 септември 2008 година.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на това позоваване се определят от държавите-членки.
Член 5
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 6
Адресати на настоящата директива са държавите-членки.
Съставено в Брюксел на 19 февруари 2008 година.